b'\n_START_ARTICLE_\nEskizas\n_START_PARAGRAPH_\nEskizas (kil\xc4\x99s i\xc5\xa1 senov\xc4\x97s graik\xc5\xb3 kalbos \xcf\x83\xcf\x87\xce\xad\xce\xb4\xce\xb9\xce\xbf\xcf\x82\xc2\xa0\xe2\x80\x93 schedios \xe2\x80\x9elaikinas\xe2\x80\x9c)\xc2\xa0\xe2\x80\x93 greita vizualizavimo forma, kuri paprastai nelaikoma i\xc5\xa1baigtu meno darbu._NEWLINE_Eskizo k\xc5\xabrimo tikslai gali b\xc5\xabti skirtingi. Dailininkas gali ie\xc5\xa1koti geriausios, jo manymu, kompozicijos paveikslui, skulpt\xc5\xabrai, freskai, ar kito formato meno k\xc5\xabriniui. Eskizas taip pat gali b\xc5\xabti komunikacijos forma. Kino projekt\xc5\xb3 re\xc5\xbeisieriai (jei neturi storyboard dailininko, da\xc5\xbenai patys pie\xc5\xa1ia eskizus, nor\xc4\x97dami geriau pavaizduoti operatoriui (aktoriams ar kitiems filmavimo komandos nariams) savo sumanymus.\n_START_SECTION_\nEskizai visuomen\xc4\x97je\n_START_PARAGRAPH_\nMeno studentai yra skatinami studijuoti \xc4\xafvairias aplinkos formas, siekiant i\xc5\xa1m\xc4\x97ginti naujas kompozicines id\xc4\x97jas, bet nesistengiant u\xc5\xbebaigti pie\xc5\xa1inio. Eskiz\xc5\xb3 pie\xc5\xa1imas yra vienas geriausi\xc5\xb3 b\xc5\xabd\xc5\xb3 jauniems menininkams vystyti savo \xc4\xafg\xc5\xabd\xc5\xbeius._NEWLINE_Skulptoriai naudoja eskizus, siekdami surasti geriausi\xc4\x85 formos i\xc5\xa1rai\xc5\xa1k\xc4\x85, ir, rad\xc4\x99 tenkinant\xc4\xaf variant\xc4\x85, imasi skulpt\xc5\xabros. Patys eskizai kartais tampa vertingais meno darbais.\n_START_SECTION_\nEskiz\xc5\xb3 pie\xc5\xa1imas meno industrijose\n_START_PARAGRAPH_\nGatv\xc4\x97s dailininkai, per kelias minutes nupie\xc5\xa1iantys praeivi\xc5\xb3 portretus, turi tur\xc4\x97ti ilgamet\xc4\x99 patirt\xc4\xaf tam, kad greitai ir s\xc4\x97kmingai perprastu \xc5\xbemoni\xc5\xb3 charakterius._NEWLINE_Architektai ar skulptoriai kuria eskizus truput\xc4\xaf kitokia b\xc5\xabdu: jie ne pie\xc5\xa1ia, bet daro modelius. Architektams neretai privaloma padaryti pastato model\xc4\xaf prie\xc5\xa1 klientams patvirtinant jo statyb\xc4\x85. Skulptoriai da\xc5\xbenai padaro ma\xc5\xbeesnio dyd\xc5\xbeio skulpt\xc5\xabr\xc4\x97les, nor\xc4\x97dami pamatyti ar tinkama erdvin\xc4\x97 kompozicija, ir tik po to kuria galutin\xc4\x99 versij\xc4\x85._NEWLINE_Eskizus kuria ir storyboard dailininkai, pie\xc5\xa1iantys storyboard kadruotes. \xc5\xa0ios profesijos atstovams reikia i\xc5\xa1manyti kinematografijos principus, pagrindin\xc4\x97 j\xc5\xb3 u\xc5\xbeduotis yra greitai vizualizuoti re\xc5\xbeisieriaus nurodytas scenas.'